Duurder petrol in JulieArgieffoto Die Automobiel-Assosiasie (AA) het gewaarsku petrolpryse gaan na verwagting in Julie verhoog. Volgens die organisasie sal die toename nie so skerp wees soos in middel Junie voorspel nie, danksy ŉ daling in oliepryse en ŉ verstewiging van die rand. “Ons het in die middel van Junie verwag dat die prys van petrol met tot 30 sent per liter kan styg en diesel tot 63 sent, maar die prentjie het die afgelope twee weke ietwat verbeter. Ons verwag nou ŉ styging van 11 sent per liter vir petrol en 43 sent vir diesel.” Die AA het gesê ondanks ŉ onstuimige periode vir wêreldmarkte ná die Verenigde Koninkryk se referendum om die Europese Unie te verlaat, het die gemiddelde Rand/Dollar-wisselkoers, wat gebruik word om die petrolprys te bereken, in Junie effens verstewig in die rand se guns. Dit, tesame met die olieprys wat skerp gedaal het ná die Brexit-referendum, het ŉ gunstige effek op Suid-Afrikaanse petrolpryse, het die AA bygevoeg. “Voortslepende onstuimigheid kan egter tot verdere stygings in die prys van brandstof lei.”